62024TJ0082_RES
Lieta T‑82/24
Administration of the State Border Guard Service of Ukraine
pret
Eiropas Savienības Intelektuālā īpašuma biroju
Vispārējās tiesas (trešā palāta) 2024. gada 13. novembra spriedums
Eiropas Savienības preču zīme – Eiropas Savienības grafiskas preču zīmes “RUSSIAN WARSHIP, GO F**K YOURSELF” reģistrācijas pieteikums – Absolūts atteikuma pamats – Atšķirtspējas neesamība – Regulas (ES) 2017/1001 7. panta 1. punkta b) apakšpunkts – Politisks sauklis – Vienlīdzīga attieksme – Labas pārvaldības princips – Regulas 2017/1001 71. panta 1. punkts
Eiropas Savienības preču zīme – Eiropas Savienības preču zīmes definīcija un iegūšana – Absolūti atteikuma pamati – Preču zīmes, kam nav atšķirtspējas – Grafiska preču zīme “RUSSIAN WARSHIP, GO F**K YOURSELF”
(Eiropas Parlamenta un Padomes Regulas 2017/1001 7. panta 1. punkta b) apakšpunkts)
(skat. 26.–34., 38.–41., 44. un 53. punktu)
Eiropas Savienības preču zīme – Eiropas Savienības preču zīmes definīcija un iegūšana – Absolūti atteikuma pamati – Preču zīmes, kam nav atšķirtspējas – Preču zīmes, ko veido reklāmas saukļi – Sauklis, kas pauž galveno politiska rakstura vēstījumu
(Eiropas Parlamenta un Padomes Regulas 2017/1001 7. panta 1. punkta b) apakšpunkts)
(skat. 35. un 36. punktu)
Eiropas Savienības preču zīme – Eiropas Savienības preču zīmes definīcija un iegūšana – Absolūti atteikuma pamati – Vispārējs pamatojums attiecībā uz visām konkrētajām precēm un pakalpojumiem – Pienākums norādīt reģistrācijas atteikuma pamatojumu – Tvērums
(Eiropas Parlamenta un Padomes Regulas 2017/1001 7. panta 1. punkts un 94. panta 1. punkta pirmais teikums)
(skat. 37. punktu)
Eiropas Savienības preču zīme – Biroja lēmumi – Vienlīdzīgas attieksmes princips – Labas pārvaldības princips – Biroja agrākā lēmumpieņemšanas prakse – Tiesiskuma princips – Nepieciešamība veikt rūpīgu un pilnīgu pārbaudi katrā konkrētajā gadījumā
(Eiropas Parlamenta un Padomes Regula 2017/1001)
(skat. 49.–52. punktu)
Rezumējums
Šajā spriedumā Vispārējā tiesa pirmo reizi pievēršas jautājumam par iespēju reģistrēt “politisku saukli” kā preču zīmi.
Ukrainas robežsardze, kas ir prasītājas – Administration of the State Border Guard Service of Ukraine – juridiskā priekštece, iesniedza Eiropas Savienības Intelektuālā īpašuma birojam (EUIPO) grafiska apzīmējuma “RUSSIAN WARSHIP, GO F**K YOURSELF” kā Eiropas Savienības preču zīmes reģistrācijas pieteikumu attiecībā uz dažādām precēm un pakalpojumiem (
1
). Pārbaudītājs pilnībā noraidīja šo reģistrācijas pieteikumu, pamatojoties uz Regulas 2017/1001 (
2
) 7. panta 1. punkta f) apakšpunktu, saskaņā ar kuru preču zīmes, kuras ir pretrunā sabiedriskajai kārtībai vai vispārpieņemtiem morāles principiem, nereģistrē. Prasītāja EUIPO iesniedza apelācijas sūdzību par pārbaudītāja lēmumu. Apelācijas padome ar apstrīdēto lēmumu (
3
) noraidīja apelācijas sūdzību, motivējot ar to, ka reģistrācijai pieteiktajai preču zīmei nav atšķirtspējas attiecībā uz konkrētajām precēm un pakalpojumiem un tādēļ tās reģistrācija ir jāatsaka saskaņā ar Regulas 2017/1001 7. panta 1. punkta b) apakšpunktu.
Vispārējās tiesas vērtējums
Vispārējā tiesa norāda – prasītāja nepamatoti apgalvo, ka Apelācijas padome, reģistrācijai pieteikto preču zīmi kvalificējot kā “politisku saukli”, ir pieļāvusi kļūdu.
Faktiski reģistrācijai pieteiktajā preču zīmē iekļautā frāze uzreiz pēc tās pirmās izmantošanas tika plaši izmantota, lai piesaistītu atbalstu Ukrainai un arī ļoti ātri kļuva par Ukrainas cīņas pret Krievijas Federācijas agresiju simbolu. Tādējādi šī frāze atkārtoti un ar mērķi paust un sekmēt atbalstu Ukrainai tika izmantota politiskā kontekstā. Šāda situācija precīzi atbilst izteikuma “politisks sauklis” definīcijai, uz ko pati prasītāja atsaukusies savā prasības pieteikumā, proti, politiskā vai sociālā kontekstā izmantots izteikums, kas atkārto kādu ideju vai mērķi, lai pārliecinātu sabiedrību vai kādu tās mērķgrupu.
Reģistrācijai pieteiktajā preču zīmē ietvertā frāze tika ļoti intensīvi izmantota nekomerciālā kontekstā, un konkrēta sabiedrības daļa to noteikti ļoti cieši saistīs ar šo kontekstu. Reģistrācijai pieteiktajā preču zīmē ietvertā frāze ļoti ātri kļuva par Ukrainas cīņas pret Krievijas agresiju simbolu, kas saistīts ar kādu Ukrainas armijas karavīru un tādējādi – ar Ukrainu. Ņemot vērā to, cik plaši šo notikumu atspoguļoja mediji, šī frāze tiks saistīta ar šo neseno vēsturisko momentu, kas Savienības vidusmēra patērētājam ir labi zināms.
Šajā ziņā Vispārējā tiesa uzskata, ka Apelācijas padome nav pieļāvusi tiesību kļūdu, uzskatot, ka vispārējais princips, saskaņā ar kuru konkrētā sabiedrības daļa pievērš maz uzmanības apzīmējumam, kas tai uzreiz nesniedz norādi par attiecīgo preču un pakalpojumu izcelsmi, ņemot vērā, ka tā to nedz uztver, nedz atceras kā preču zīmi, piemērojams arī attiecībā uz apzīmējumiem, kuru galvenais vēstījums ir politiska rakstura.
Taču, ņemot vērā preču zīmes pamatfunkciju, proti, identificēt ar to aptvertās preces vai pakalpojuma izcelsmi, apzīmējums nespēj pildīt šo funkciju, ja vidusmēra patērētājs, sastopoties ar to, uztver vienīgi politisku vēstījumu, nevis preces vai pakalpojuma izcelsmes norādi.
Attiecībā uz pienākumu norādīt pamatojumu Vispārējā tiesa atgādina: ja tas pats atteikuma pamatojums ir sniegts attiecībā uz vienu preču vai pakalpojumu kategoriju vai grupu, kompetentā iestāde var aprobežoties ar vispārēju vērtējumu attiecībā uz visām attiecīgajām precēm vai pakalpojumiem. Judikatūrā, protams, ir precizēts, ka šāda iespēja attiecas tikai uz tām precēm un pakalpojumiem, kuriem savā starpā ir pietiekami tieša un konkrēta saikne tādā mērā, ka tie veido preču vai pakalpojumu kategoriju vai grupu, kas ir pietiekami viendabīga. Tomēr tā norādīja – lai novērtētu, vai starp precēm un pakalpojumiem ir pietiekami tieša un konkrēta saikne un vai tos var iedalīt pietiekama viendabīguma kategorijās vai grupās, jāņem vērā šīs rīcības mērķis – ļaut un atvieglot in concreto izvērtēt jautājumu par to, vai preču zīmi, uz kuru attiecas reģistrācijas pieteikums, skar kāds no absolūtajiem atteikuma pamatiem. Tādējādi attiecīgo preču un pakalpojumu sadalīšana vienā vai vairākās grupās vai kategorijās tostarp ir jāveic, pamatojoties uz tiem kopīgajām īpašībām, kurām ir nozīme saistībā ar analīzi par iespēju vai neiespējamību izvirzīt noteiktu absolūtu atteikuma pamatu attiecībā uz preču zīmi, kuru lūgts reģistrēt saistībā ar šīm precēm un pakalpojumiem. No tā izriet, ka šāds vērtējums jāveic in concreto saistībā ar katra reģistrācijas pieteikuma izvērtēšanu un attiecīgajā gadījumā saistībā ar katru no dažādajiem eventuāli piemērojamajiem absolūta atteikuma pamatiem.
Izskatāmajā lietā Apelācijas padome apstrīdētajā lēmumā uzskatīja, ka konkrētā sabiedrības daļa neuztveršot reģistrācijai pieteikto preču zīmi kā komerciālās izcelsmes norādi. Turklāt tā precizēja, ka reģistrācijai pieteiktajā preču zīmē ietvertā frāze vispirms tikšot interpretēta kā politisks vēstījums un ka attiecībā uz visām precēm vai pakalpojumiem, ko aptver šī preču zīme, šī uztvere būšot identiska. No tā izriet, ka Apelācijas padome uzskatīja, ka ar reģistrācijai pieteikto preču zīmi aptvertās preces un pakalpojumi veido pietiekami viendabīgu grupu, ņemot vērā absolūto atteikuma pamatu, kas tās ieskatā ir piemērojams attiecībā uz minētās preču zīmes reģistrāciju.
Ņemot vērā, ka Apelācijas padome pamatoti uzskatīja, ka konkrētā sabiedrības daļa reģistrācijai pieteikto preču zīmi neuztvers kā izcelsmes norādi, bet uztvers to kā politisku vēstījumu, kas veicina atbalstu Ukrainas cīņai pret Krievijas Federācijas militāro agresiju, tā pamatoti varēja visas ar reģistrācijai pieteikto preču zīmi aptvertās preces un pakalpojumus sagrupēt vienā kategorijā, lai gan tām piemīt atšķirīgas raksturīgās īpašības.
Tātad, ņemot vērā reģistrācijai pieteiktās preču zīmes savdabīgumu un to, ka konkrētā sabiedrības daļa attiecībā uz visām reģistrācijas pieteikumā norādītajām precēm un pakalpojumiem to uztver identiski, Vispārējā tiesa nospriež, ka Apelācijas padome nav pieļāvusi kļūdu vērtējumā, uzskatot, ka minētās preces un pakalpojumi ir daļa no vienas grupas, uz kuru tādā pašā veidā attiecas atteikuma pamats, uz kuru tā balstījusies, un ka tā pamatoti secinājusi, ka reģistrācijai pieteiktajai preču zīmei nav atšķirtspējas Regulas 2017/1001 7. panta 1. punkta b) apakšpunkta izpratnē.
(
1
)	Konkrētāk, reģistrācijai pieteiktā preču zīme aptver preces un pakalpojumus, kas ietilpst 9., 14., 16., 18., 25., 28. un 41. klasē atbilstoši pārskatītajam un grozītajam Nicas 1957. gada 15. jūnija Nolīgumam par preču un pakalpojumu starptautisko klasifikāciju preču zīmju reģistrācijas vajadzībām.
(
2
)	Eiropas Parlamenta un Padomes Regula (ES) 2017/1001 (2017. gada 14. jūnijs) par Eiropas Savienības preču zīmi (OV 2017, L 154, 1. lpp.).
(
3
)	Eiropas Savienības Intelektuālā īpašuma biroja (EUIPO) Apelācijas pirmās padomes 2023. gada 1. decembra lēmums lietā R438/2023‑1.